KOMISIJOS DIREKTYVA 2006/72/EB
2006 m. rugpjūčio 18 d.
iš dalies keičianti Europos Parlamento ir Tarybos direktyvą 97/24/EB dėl tam tikrų dviračių ir triračių motorinių transporto priemonių sudėtinių dalių ir charakteristikų, siekiant ją suderinti su technine pažanga
(Tekstas svarbus EEE)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 2002 m. kovo 18 d. Europos Parlamento ir Tarybos direktyvą 2002/24/EB dėl dviračių ir triračių motorinių transporto priemonių tipo patvirtinimo, panaikinančią Tarybos direktyvą 92/61/EEB (1), ypač į jos 17 straipsnį,
atsižvelgdama į 1997 m. birželio 17 d. Europos Parlamento ir Tarybos direktyvą 97/24/EB dėl tam tikrų dviračių ir triračių motorinių transporto priemonių sudėtinių dalių ir charakteristikų (2), ypač į jos 7 straipsnį,
kadangi:
(1)
Direktyva 97/24/EB yra atskira Direktyvoje 2002/24/EEB nustatytos tipo patvirtinimo tvarkos direktyva.
(2)
2002 m. liepos 19 d. Europos Parlamento ir Tarybos direktyva 2002/51/EB dėl dviračių ir triračių motorinių transporto priemonių išmetamų teršalų lygio mažinimo, iš dalies keičiančia Direktyvą 97/24/EB (3), buvo įvestos naujos išmetalų ribinės vertės dviračiams motociklams, taikomos dviem etapais.
(3)
Siekiant sukurti pasaulinę motociklų rinką buvo patvirtinta Jungtinių Tautų Europos ekonominės komisijos (JT/EEK) Visuotinė techninė taisyklė (VTT) Nr. 2 „Dviračiuose motocikluose įmontuoto priverstinio uždegimo arba slėginio uždegimo variklio išmetamųjų dujinių teršalų, CO2 išskyrimo ir degalų sunaudojimo matavimo tvarka“. Ją taikant siekiama pasauliniu lygiu suderinti išmetalų tyrimo tvarką, naudojamą tvirtinant motociklų tipą. Be to, ji dera su naujausiais techninės pažangos pokyčiais, ir joje atsižvelgiama į specifines motociklų charakteristikas.
(4)
Pagal Direktyvos 2002/51/EB 8 straipsnio 5 dalį VTT Nr. 2 išmetalų tyrimo tvarka turėtų būti pradėta taikyti drauge su nauju ribinių verčių sąrašu. Ši tyrimo tvarka turėtų būti įvesta kaip tipo patvirtinimo alternatyvi tvarka, kurią gali rinktis gamintojas antrajame privalomajame Direktyvos 2002/51/EB etape. Naujos ribinės vertės turėtų būti nustatytos siejant jas su Direktyvos 2002/51/EB antruoju privalomuoju etapu. Todėl nebus sumažintas motociklų išmetalams taikomas reikalavimų griežtumas.
(5)
Dėl to Direktyva 97/24/EB turėtų būti iš dalies atitinkamai pakeista.
(6)
Šioje direktyvoje nustatytos priemonės atitinka Derinimo su technikos pažanga komiteto, įsteigto Tarybos direktyva 70/156/EEB (4), nuomonę,
PRIĖMĖ ŠIĄ DIREKTYVĄ:
1 straipsnis
Direktyvos 97/24/EB 5 skyriaus II priedas yra iš dalies keičiamas pagal šios direktyvos priedo tekstą.
2 straipsnis
1. Valstybės narės priima ir paskelbia įstatymus ir kitus teisės aktus, kurie, įsigalioję iki 2007 m. liepos 1 d., įgyvendina šią direktyvą. Jos nedelsdamos pateikia Komisijai tų nuostatų tekstus bei tų nuostatų ir šios direktyvos koreliacijos lentelę.
Jos taiko tas nuostatas nuo 2007 m. liepos 1 d.
Valstybės narės, priimdamos šias nuostatas, daro jose nuorodą į šią direktyvą arba tokia nuoroda daroma jas oficialiai skelbiant. Nuorodos darymo tvarką nustato valstybės narės.
2. Valstybės narės pateikia Komisijai šios direktyvos taikymo srityje priimtų nacionalinių teisės aktų pagrindinių nuostatų tekstus.
3 straipsnis
Ši direktyva įsigalioja dvidešimtą dieną po jos paskelbimo Europos Sąjungos oficialiajame leidinyje.
4 straipsnis
Ši direktyva skirta valstybėms narėms.
Priimta Briuselyje, 2006 m. rugpjūčio 18 d.